Polisiehoë vas oor bedrog van R1,1 miljoenFoto: SAPD/Facebook ŉ Luitenant-generaal van die polisie en twee van haar familielede is in hegtenis op aanklag van bedrog en korrupsie. Sontaga Seisa, waarnemende woordvoerder van die onafhanklike polisieondersoekdirektoraat (Opod), het gesê lt.genl. Adeline Shezi (49) het Dinsdag in die Pretoria-handelsmisdaadhof verskyn saam met twee familielede, Tshepo Khoza (39) en Matilda Khoza (63). “Die ondersoek is uitgevoer in samewerking met die Nasionale Vervolgingsgesag. Shezi was die hoof van die SAPD se tegnologiebestuur, toe ŉ lasbrief vir haar en haar twee familielede uitgereik is. Hulle het in die hof verskyn op aanklag van bedrog en korrupsie ter waarde van R1 174 057,57.” Die drie persone is vrygelaat op borgtog van R1 000 elk. Hulle moet op 7 Februarie 2020 weer in die hof verskyn. “Opod sal voortgaan om sy pligte uit te voer sonder vrees of voorkeur en seker maak dat polisiebeamptes wat beskuldig word van misdrywe, aanspreeklik gehou word, ongeag hul rang en senioriteit.”